|  |
| --- |
| **Op. 14:1-5**  **“Sing ŉ nuwe lied!”**  *Andries Burger, Pinetown Gemeente, 18 Februarie 2024* |

*Sing:* *Lied 157:1,2; Lied 203:1,2,3,5; “Fil. 4:4 sê...”; Lied 202:1-3; “Vrede”*

Behalwe dat dit God bekendstel en Hom verheerlik soos die res van die hele Bybel,

is die spesifieke doel van God se Openbaring aan Johannes

om die strydende kerk, dit is die ware kerk wat nog in die wêreld is,

te troos en te bemoedig in ons stryd teen die vervolging van die bose.

Een van die dele in die boek wat dit by baie goed doen is die eerste verse in Op. 14.

Selfs al sou jy niks verder van hierdie boek verstaan nie, of al sou jy alles verder in die boek vergeet,

dan is hierdie verse genoeg perspektief om jou só met hoop en sekerheid te vul

dat niks van die eindtye en geeneen van die doemprofete daaroor jou ooit weer op hol hoef te jaag nie.

Die sleutel om hierdie vertroostende openbaring te begryp kom uit 2 Kon. 6:13-17 en daarom wil ek eers daarna gaan kyk.

Die koning van Aram was in ŉ oorlog met Israel maar God se profeet Elisa het die koning van Israel alke keer gewaarsku waar die Arameërs se kamp is en waar hulle gaan aanval.

Dit het soveel keer met soveel akkuraatheid gebeur dat die koning van Aram wou weet wie dan die verraaier is wat hulle planne uitlek. Sy offisiere het hom egter vertel van Elisa wat selfs sal sê wat die koning in sy slaapkamer sê.

Kom ons lees nou **<< 2 Kon. 6:13-17 >>**

Elisa en sy slaaf was weerloos en sonder enige beskerming of verdediging uitgelewer aan die mag van die Arameërs se leer wat reg rondom hulle was.

Soos mens sou verwag was die slaaf buite homself van vrees.

Maar nie Elisa nie, hy was kalm en rustig want hy het geweet van iets wat die slaaf nie van bewus was nie, Elisa het die onsigbare gesien maar sy slaaf nie...

Maar toe God sy oë oopmaak om die onsigbare te kan sien, toe sien die slaaf God se geweldige leërmag om hulle – soveel dat dit die berge volgestaan het.

Dit was nie nodig om die slaaf se reaksie op te teken nie, dit is voor die handliggend.

Sit hierdie ware gebeure vir ŉ rukkie eenkant neer... ons sal later weer daarby kom.

Kom ons lees nou **<<Openbaring 14:1-5>>**

Met die openbaring wat Johannes in hoofstukke 12-14 beskryf neem God ons

agter die skerms om perspektief te hê oor die onderliggende redes vir al die ander gebeure wat in die boek openbaar word.

Hy het in hoofstuk 12 begin met ŉ “groot teken” wat verskyn het, en sien eers in hoofstuk 15 weer die volgende “groot en wonderbaarlike teken” soos hy dit beskryf.

Die gesig waarvan ons nou gelees het is dus nie ŉ nuwe visioen nie, dit is ŉ verdere toneel van wat hy reeds in hoofstukke 12 en 13 begin beskryf het.

En as dit een geheel vorm dan moet ons hierdie gedeelte ook simbolies verstaan soos die voriges en nie sekere deeltjies skielik letterlik opneem

soos die Jehova getuies byvoorbeeld die 144 000 as ŉ presiese getal gelowiges verstaan nie.

(Soos met baie ander dinge in die Bybel trek hulle die Bybel heeltemal skeef na ŉ totale onchristelike dwaalleer.)

Om te verstaan wat Johannes sien wil ek eers fokus waar dit gebeur, en dan wie dit is en wat hulle doen om ons te bring by wat dit beteken.

Waar speel die toneel af wat Johannes sien.

Hy sien dit alles op Sionsberg.

In letterlike sin is Sionsberg die heuwel, soos Jesaja 10:32 dit stel, waarop die stad Jerusalem gebou is.

Die simboliese betekenis wat kom daarvan dat die tempel van God in Jerusalem gebou was.

Daarom verwys Jesaja na Sionsberg as die plek waar die Here die Almagtige geroem word (Jes. 18:7) of meer direk, die plek waar die Here die Almagtige woon (Jes. 8:18).

Is dit in die hemel of op aarde?

In Heb. 12:22 lees ons dat Sionsberg die nuwe Jerusalem in die hemel is waar God is met sy miljoene engele.

Maar ons het gelees dat terwyl Johannes die toneel op Sionsberg sien hoor hy ŉ geluid van ŉ ander plek af, van die hemel af (v. 2).

Die Sionsberg in hierdie visioen is dus nie in die hemel nie maar op aarde.

En dit pas in by die res van die visioen wat hy al van hoofstuk 12 af sien.

Nadat satan die oorlog in die hemel verloor het en daar uitgesmyt is, is hy op aarde agter die kerk aan (Op 12); die twee diere wat hy gebruik in sy oorlog met gelowiges is ook op die aarde (Op. 13).

Wanneer hy die Lam op Sionsberg sien is dit steeds op aarde soos die res van die visioen.

Wat ons wel uit die Heb. 12:22 teks kan neem is dat Sionsberg ook simbool is vir die kerk,

die samekoms van gelowiges waar God woon en waar Hy geroem en verheerlik word.

En wie sien Johannes daar?

Daar kan geen twyfel wees nie, dat die Lam wat hy sien, Jesus Christus is.

En wel in sy hoedanigheid as die offerlam van God wat elkeen wat in Hom glo verlos van God se ewige straf op ons sonde;

Maar terselfdertyd ook die Lam as die losprys van God om elkeen wat in Hom glo los te koop uit die mag van die sonde, die dood en heerskappy van die duiwel.

Maar Hy staan nie alleen nie, by Hom is daar 144 000 mense.

Daar is veral twee verkeerde sienings oor wie hulle is –

ek het reeds die Jehova getuies se dwaling genoem,

die ander verkeerde siening is nogal populêr en wel by mense wat ook die fout maak om te dink daar voor die verdrukking ŉ sogenaamde wegraping gaan wees. En dat die Jode tydens die verdrukking in hordes tot bekering in Christus sal kom en dat dit hulle is wat Johannes hier sien.

Dit is nie wat die Bybel leer nie.

Ek het reeds voorheen duidelik gewys dat die Bybel glad nie van ŉ wegraping leer nie.[[1]](#footnote-1)

Efesiërs 2:13-18 maak dit baie duidelik dat Joodse en nie-Joodse gelowiges een nuwe mensheid in Christus is en dat daar nie ŉ kerk van Jode is en ŉ ander kerk van nie-Jode nie.

Een Christus – een kerk.

Party reeds in die hemel, ander nog op aarde.

En dit is hulle wat Johannes by Jesus sien, die strydende kerk op aarde uit elke nasie, stam, taal en volk – al die gelowiges wat nog op aarde is.

Kom ons kyk hoe beskryf Johannes hulle:

Daar is presies 144 000 duisend wat simbolies verstaan word dat almal daar is en dat nie een weggeraak het nie,

(12 stamme van Israel x 12 apostels van die Nuwe Testament x die perfekte kubus van 10x10x10).

Dit is soos Jesus in Joh. 10:28 verklaar het dat ware gelowiges in alle ewigheid nooit verlore sal gaan nie, dat niémand hulle uit sy hand sal ruk nie.

Die Naam van die Lam en van sy Vader is op hulle voorkoppe geskrywe,

presies soos Johannes in die visioen van Openbaring 7 gesien het dat hulle die merk van God as ŉ seël op hulle voorkoppe ontvang het.

So ŉ seël beteken dat hulle die eiendom van die Lam en van sy Vader is, en

dat Hy hulle as sy eiendom sal beskerm en bewaar, maar dit is ook ŉ seël

wat bevestig wat hulle kwaliteit of hulle karakter is as eiendom van die Lam en sy Vader, as kinders van God wat lewe soos burgers van sy koninkryk.

Hulle is losgekoop (v. 3) onder die mense uit soos ons in 1 Pet. 1:19 lees dat

gelowiges wat deur God uitverkies is, deur die Gees afgesonder is en besprinkel is met die bloed van Jesus Christus;

*“losgekoop (is) met die kosbare bloed van Christus, die Lam wat vlekkeloos en sonder liggaamsgebrek is.”*

Dit is hulle wat hulle nie met vrouens besoedel het nie (v.4).

Uit die hele Bybel is dit tog duidelik dat hierdie soos die hele visioen simbolies verstaan moet word. En dit is heel maklik...

God beskryf sy verhouding met sy volk en met sy kerk soos ŉ huweliksverhouding waar Hy as bruidegom absoluut en volkome getrou is aan sy bruid, die kerk.

En wanneer sy volk dan nie getrou bly aan Hom nie maar agter ander afgode aanloop dan vergelyk God dit met ontrouheid in die huwelik met Hom.

Soos God vir Moses in Deut. 31:16 (2020) gesê het, *“hierdie volk sal opstaan en agter vreemde gode in hulle midde aan hoereer... Hulle sal My verlaat en my verbond wat ek gesluit het verbreek.”*

Nie hierdie mense wat Johannes by die Lam sien nie, hulle is getrou in hulle verhouding met God alleen om Hom alleen volledig te vertrou en bo alles lief te hê.

Soos Paulus in 2 Kor. 11:1 skryf is hulle soos ŉ bruid wat vlekkeloos as rein maagd verbind is aan haar een bruidegom, Jesus Christus.

Hoe is dit moontlik om so sonder vlek, sonder leuen en onberispelik saam by God te wees – alleen omdat hulle by die Lam is wat hulle sonde op Hom neem en sy volkome geregtigheid vir hulle toereken.

En dan hoor hy ŉ geluid uit die hemel soos die gedruis van ŉ groot watermassa, soos die gedreun van swaar donderweer en soet klanke van ŉ siter, of ŉ harp in ons tyd.

Kan jy jou die wonder daarvan indink?

Ons was op ŉ keer by die Victoria watervalle toe die Zambezi sterk afgekom het.

Die watermassa wat daar afstort laat die hele omgewing vibreer en dit verdoof alle ander klanke met ŉ onophoudelike gedruis,

en as jy dan nog die rammelende basklanke van donderweer moet by sit...

en dan boonop ook die helder, suiwersoet klanke van ŉ harp inweef...

Dit moet inderdaad hemels indrukwekkend en asemrowend mooi klink!

Dit is ŉ nuwe lied wat die mense daar in die hemel voor God se troon sing,

die gelowiges wat reeds uit hierdie aardse lewe verlos is en by God is.

Hulle is reeds verlos van alles wat die kerk op aarde nog teen stry – die sonde, die dood, die verganklikheid van ons liggame, die verdrukking en vervolging.

Hulle smag en verlang nie meer na verlossing soos ons nie, hulle ken die volle omvang daarvan en daarom is dit ŉ nuwe lied wat hulle sing!

Johannes sê nie hier wat die woorde van die lied is nie,

maar hierdie is dieselfde mense, die groot menigte wat hy ook in hoofstuk 7 gesien en gehoor het.

Christene wat reeds uit die verdrukking verlos is met wit klere wat gewas is in die bloed van die Lam.

Daar (Op. 7:9) het hulle ook gesing, *“ons redding kom van ons God, wat op die troon sit en van die Lam!”*

En dan leer die 144 000 by Jesus ook hierdie nuwe lied, elke gelowige in die kerk wat nog op aarde stry. “*Ons redding kom van ons God wat op die troon sit, en van die Lam!”*

Niemand anders kan hierdie lied leer nie,

nét hulle wat die Naam van die Lam en sy Vader op hulle voorkoppe het,

nét hulle wat enige ander dinge of mense in die plek van Lam en sy Vader stel nie,

nét hulle wat hulle heeltemal met alles wat hulle is en het toewy aan die Lam en sy Vader,

nét hulle kan die lied van verlossing leer.

Nie die Moslems nie, ook nie Boeddhiste of Hindoes of paganiste of atiëste nie en selfs nie die Judaïste nie.

Sonder die Naam van die Lam en sy Vader op jou voorkop is daar geen nuwe lied van verlossing nie,

dan wag net God se veroordeling en ewige straf wat ontelbaar erger sal wees as selfs die ergste treurmare en lyding van hierdie lewe.

Nog net een vraag bly oor voordat ons die betekenis van hierdie openbaring vir ons saamvat.

Wanneer gebeur dit wat Johannes hier gesien het?

Ek het vroeër genoem dat hierdie een groot teken is wat Johannes sien van hoofstuk 12 af.

Hy sien wel een deel na die ander, maar dit is nie dele wat een na die ander afspeel nie.

Behalwe die eerste twee (Op. 12:1-12).

Die hemelse oorlog tussen die duiwel en sy engele en Migael en sy engele het heel waarskynlik deur die verloop van die Ou Testament gebeur terwyl die duiwel ook die kind, Christus se koms probeer keer het, en Hom by sy geboorte en deur sy aardse lewe wou doodmaak.

Maar Jesus het oorwin en die duiwel is uit die hemel uitgegooi.

Die ander dele van die visioen gebeur gelyktydig al sien Johannes een toneel na die ander. Luister na die tydperke...

Na Christus het die vrou, die kerk, gevlug na die plek wat God vir haar in die woestyn gereed gemaak het en waar die mense haar vir *1 260 dae* versorg (12:6).

Toe die draak uit die hemel uitgegooi is het hy die vrou agtervolg maar sy het arendsvlerke gekry en gevlug na haar plek toe in die woestyn waar God haar vir *“die hele vasgestelde tyd”* versorg.

Die draak roep die dier uit die see en daarna die dier uit die land en die dier kry mag om vir *42 maande* lank gesag uit te voer.

1 260 dae, 42 maande, die hele vasgestelde tyd – dit is almal presies ewe lank en soos ons vroeër in die reeks al gesien het, is dit nie die laaste 3½ keer wat die aarde om die son gaan wentel voor Jesus se wederkoms nie.

Dit moet simbolies verstaan word as die volle tyd wat God vasgestel het van Jesus se hemelvaart sf tot met sy wederkoms.

Wanneer is Christus en elke iedere gelowige in die strydende kerk saam as uitgesoekte gemeente in God se teenwoordigheid?

Vir die presies dieselfde tyd wat die duiwel die kerk agtervolg,

die hele tyd terwyl hy oorlog maak teen gelowiges deur die goddelose aardse regerings wat aanbid word deur al die mense wat deur die valse profete mislei word.

Vir die hele tyd wat gelowiges nie kan koop en verkoop omdat hulle nie die dier aanbid nie.

Reg in die middel van en dwarsdeur daardie verskriklike verdrukking en vervolging

is die kerk wat vervolg en verdruk word by die Lam – is Christus by ons.

Dit is tog wat Hy gesê het in Mat. 28, dat Hy, wat al die mag in hemel en aarde ontvang het, by ons sal wees tot met die voleinding van die tyd.

En terwyl Hy by ons is, en terwyl ons al meer en al erger verdruk en vervolg word,

leer ons die nuwe lied wat die gelowiges wat ons vooruitgegaan het reeds voor God se troon sing;

in ŉ massakoor wat groter en groter word soos meer van ons uit hierdie tranedal verlos word om daar saam te kan sing

van die volheid van ons redding en verlossing.

*“Ons redding kom van ons God, wat op die troon sit en van die Lam!”*

Begryp jy wat die boodskap van hierdie openbaring is?

Ons moet hierdie nuwe lied leer sing.

Dit beteken in die eerste plek dat ons in Christus moet glo, want sonder Hom kan geen mens hierdie lied leer nie.

En hoe leer gelowiges hierdie lied van redding en verlossing?

Gaandeweg, bietjie-vir-bietjie, al meer-en-meer...

Soos ons geloof groei en sterker word en God ons leer om al minder op ander en al meer op Hom alleen te vertrou en Hom alleen te aanbid.

Waarvan is Hy dalk besig om jou te verlos sodat jy nie daarop fokus nie maar uitsluitlik op Hom alleen?

Draai jou lewe net om jou werk, of jou bankrekening?

Dalk is jou kinders of jou ouers belangriker in jou lewe as jou toewyding aan God?

Maak jy staat op jou jeug of jou gesondheid, jou ervaring en wysheid, jou ras of taal?

Dink maar mooi, let bietjie op wat jou meeste ontstel of opgewonde maak - is dit God en wat Hy wil, of dalk iets of iemand anders?

Ons moet loskom van hierdie goed, ons moet verlos word van die houvas wat dit op ons het.

En soos wat ons al meer net op God vertrou en alles ondergeskik word aan ons toewyding aan Hom –

so sal ons die lied van sy oorwinning al beter ken.

Selfs al verloor ons alles weens die vervolging van die duiwel se drogdiere,

dan is elke verlies ook ŉ verlossing wees van iets wat dalk ŉ houvas op ons kon hê...

Verstaan jy dat ons dan al meer sal besef en al duideliker sal kan saamsing?

*“Ons redding kom van ons God, wat op die troon sit en van die Lam!”*

Niks en niemand anders nie.

Sal ons dan nog enige vrees hê vir die gebeure van die eindtye, vir die draak en die diere en die merk van die dier?

Natuurlik nie, ons staan immers by die Lam op Sionsberg.

Kan jy nou agterkom waarom die gebeure met Elisa se slaaf in Dotan ons help om hierdie openbaring te begryp?

Soos Elisa se slaaf is daar baie gelowiges wat angstig raak en selfs verbouereerd oor die eindtye en alles wat dit inhou.

Dit is asof hulle met toe oë staan en nie die Lam by ons raaksien nie,

dit is asof hulle ore doof is vir die nuwe lied van ware en volkome redding en verlossing.

Maak oop jou oë en besef dat die Lam, Jesus Christus die Here by ons is.

Sal ons lewens ineenstort weens swaarkry en lyding?

Sal ons sinies en negatief raak oor die lewe, verward en angstig?

Verbouereerd en verward deur allerhande eindtyd doemprofete?

Natuurlik nie. Nooit weer nie...

In enige en alle swaarkry en lyding,

terwyl ons verdruk en vervolg word sien ons verby dit, leef ons verby dit, sing ons harder as die geraas van lyding...

Die verlossingslied in ons hart en gees oordonder die vervolgingslyding van om liggaam.

Terwyl ons lywe in die loopgrawe van hierdie lewe wil inmekaarsak vlieg ons gees hoog in die hemelruimtes met ŉ nuwe lied....

Die Lam van God is by ons en niemand kan ons uit sy hand ruk nie...

My liewe broer en suster in Christus,

Mag die Here ons oë oopmaak en mag Hy ons die nuwe lied leer sing!

*“Ons redding kom van ons God, wat op die troon sit en van die Lam!”*

Amen

1. *Pinetown Gemeente; 2023-05-21; 2 Tes. 1:6-2:8; 1 Tes. 4:13-17 “Wegraping? Nee. Wederkoms? Verseker!” (www.pinetowngemeente.co.za/preke)* [↑](#footnote-ref-1)